《草岭偃风》
清代·柯培元

山上山下翠云接，一山上下飞蝴蝶。经年青草长如人，此处蝴蝶大如箑。

上山一路何茫茫，蛮雨瘴烟停落叶。披襟恰当天风来，纵目惊看海浪叠。

春风吹暖秋风凉，春草茁绿秋草黄。四山响应叫鹧鸪，一天云暗啼寒螀。

行人踽踽行不得，千里縻芜渺斜阳。吁嗟乎，莫为远志为小草，寸心报答春晖长。

作者简介：柯培元，字复子，号易堂。山东历城人。清嘉庆二十三年（1818）恩科举人。善诗文，精金石。道光十五年（1835），由福建瓯宁知县调署噶玛兰厅通判，十一月十七日到任，至十二月十六日卸任，仅一月即去。离台后纂成《噶玛兰志略》，凡十四卷，自〈天文〉以至〈杂识〉共三十三志，约十二万馀字。记事止于道光十五年（1835），颇为详瞻。原稿今藏南京图书馆，1961年在台有《台湾文献丛刊》第九十二种之点校本流传。